CELEX: 32020D0266
Language: bg
Date: 2020-02-25 00:00:00
Title: Решение (ЕС, Евратом) 2020/266 на Съвета от 25 февруари 2020 година за разрешаване на започването на преговори за ново споразумение за партньорство с Обединеното кралство Великобритания и Северна Ирландия

27.2.2020   
               
               
                  BG
               
               
                  Официален вестник на Европейския съюз
               
               
                  L 58/53
               
            
         РЕШЕНИЕ (ЕС, Евратом) 2020/266 НА СЪВЕТА
         от 25 февруари 2020 година
         за разрешаване на започването на преговори за ново споразумение за партньорство с Обединеното кралство Великобритания и Северна Ирландия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 217 във връзка с член 218, параграфи 3 и 4 от него,
         като взе предвид Договора за създаване на Европейската общност за атомна енергия, по-специално член 101 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     На 1 февруари 2020 г. Обединено кралство Великобритания и Северна Ирландия (наричано по-долу „Обединеното кралство“) се оттегли от Европейския съюз.
                  
               
                     (2)
                  
                  
                     Договореностите за оттеглянето са изложени в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (1) (наричано по-долу „Споразумението за оттегляне“), договорено и сключено в съответствие с член 50 от Договора за Европейския съюз.
                  
               
                     (3)
                  
                  
                     Споразумението за оттегляне влезе в сила на 1 февруари 2020 г. и предвижда преходен период, през който правото на Съюза се прилага спрямо и в Обединеното кралство в съответствие с посоченото споразумение. Този срок изтича на 31 декември 2020 г., освен ако Съвместният комитет, създаден със Споразумението за оттегляне, не приеме преди 1 юли 2020 г. единно решение за удължаване на преходния период с до една или две години.
                  
               
                     (4)
                  
                  
                     В насоките от 23 март 2018 г. Европейският съвет потвърди решимостта на Съюза да поддържа в бъдеще възможно най-близко партньорство с Обединеното кралство. Според тези насоки партньорството следва да обхваща търговското и икономическото сътрудничество, както и други области, по-специално борбата срещу тероризма и международната престъпност, както и сигурността, отбраната и външната политика. Европейският съвет определи тези насоки с оглед на започването на преговори по цялостно разбирателство за рамката за бъдещите отношения, която трябваше да бъде разработена в политическа декларация, придружаваща Споразумението за оттегляне и посочена в него.
                  
               
                     (5)
                  
                  
                     Политическата декларация, придружаваща Споразумението за оттегляне (наричана по-долу „Политическата декларация“), определя рамката за бъдещите отношения между Европейския съюз и Обединеното кралство (2). Тя установява параметрите на амбициозно, широко, задълбочено и гъвкаво партньорство в сферите на търговското и икономическото сътрудничество, в чиято основа е залегнало всеобхватно и балансирано споразумение за свободна търговия, на правоприлагането и наказателното правосъдие, на външната политика, на сигурността и отбраната и на по-широки области на сътрудничество.
                  
               
                     (6)
                  
                  
                     В член 184 от Споразумението за оттегляне се предвижда, че Европейският съюз и Обединеното кралство полагат всички усилия, добросъвестно и при пълно зачитане на съответния им правен ред, да предприемат необходимите стъпки за договаряне във възможно най-кратък срок на споразуменията, уреждащи бъдещите им отношения, посочени в Политическата декларация, и за провеждане на съответните процедури за ратифициране или сключване на тези споразумения с цел да се гарантира, че тези споразумения се прилагат, доколкото е възможно, считано от края на преходния период.
                  
               
                     (7)
                  
                  
                     В заключенията си от 13 декември 2019 г. Европейският съвет потвърди желанието си да установи възможно най-близки бъдещи отношения с Обединеното кралство в съответствие с Политическата декларация и при спазване на договорените по-рано насоки на Европейския съвет, както и изявленията и декларациите, по-специално тези от 25 ноември 2018 г. Европейският съвет по-специално припомни, че е необходимо бъдещите отношения с Обединеното кралство да се основават на баланс между правата и задълженията и да гарантират равни условия. Европейският съвет приветства решението на Комисията отново да назначи г-н Мишел БАРНИЕ за целите на преговорите за бъдещите отношения и прикани Комисията да представи на Съвета проект за цялостен мандат за бъдещите отношения с Обединеното кралство веднага след оттеглянето му. Европейският съвет заяви, че ще следи отблизо преговорите и при необходимост ще даде допълнителни общи политически насоки.
                  
               
                     (8)
                  
                  
                     Поради това следва да бъдат започнати преговори за сключването на ново споразумение за партньорство с Обединеното кралство. Комисията следва да бъде определена за преговарящ от страна на Съюза. По въпросите на общата външна политика и политика на сигурност Комисията ще води преговорите в съгласие с върховния представител на Съюза по въпросите на външните работи и политиката на сигурност,
                  
               ПРИЕ НАСТОЯЩОТО РЕШЕНИЕ:
         
            Член 1
            Комисията се упълномощава да започне преговори за ново споразумение за партньорство с Обединеното кралство Великобритания и Северна Ирландия.
         
         
            Член 2
            Комисията се определя за преговарящ от страна на Съюза.
         
         
            Член 3
            Преговорите се водят в консултация с работна група „Обединено кралство“, в съответствие с указанията, съдържащи се в допълнението, и при спазване на евентуалните указания, които Съветът може да даде впоследствие на Комисията.
         
         
            Член 4
            Адресат на настоящото решение е Комисията.
         
         
            Съставено в Брюксел на 25 февруари 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  ОВ L 29, 31.1.2020 г., стр. 7.
         
            (2)  ОВ C 34, 31.1.2020 г., стр. 1.